Kyk: Hillbrow-kinderhuis onder berg vullis begraweDie Florence Nightingale-gebou in Hillbrow is begrawe onder vullis. (Foto: Verskaf) ŉ Nie-winsgewende organisasie het ŉ projek van stapel gestuur om sowat 800 ton vullis by ŉ kinderhuis in Hillbrow te verwyder. Die vullis het jare lank in en om die kinderhuis se gebou in Johannesburg opgehoop en het voor die projek begin het amper soveel as 200 olifantkoeie geweeg. Die vullis, wat uit onder andere ou kos, klere en vuilgoed bestaan, hou ernstige gesondheidsrisiko’s vir die tussen 150 en 200 kinders in die gebou in. Skye Burgess en Joshua de Villiers, medestigters van The People SA, die organisasie wat die projek lei, sê die Florence Nightingale-gebou is sedert 2016 verlate en het oor die jare in puin verval. Die gebou, wat sewe verdiepings hoog is, was voorheen ŉ hospitaal en is later in ŉ welsynsfasiliteit omskep. “Die gebou huisves tans 600 inwoners, waaronder die Malaika-weeshuis met tussen 150 en 200 kinders. Met geen werklike ondersteuning of instandhouding nie was die inwoners desperaat,” sê Burgess. (Foto: Facebook) In samewerking met Move1Million het The People SA reeds sowat 420 ton vullis in en om die gebou verwyder. “Die oorblywende rommel gaan deur Averda, ŉ afvalbestuurmaatskappy in Centurion, verwyder word.” Justice Tootla, direkteur van dié maatskappy, sê hy was aanvanklik bekommerd oor die impak wat die enorme hoop verrottende afval op die gesondheid van die mense in die gebou, en veral die kinders, kan hê. “Die gesondheidsrisiko’s sluit in asemhalingsprobleme, oordraagbare siektes van rotte wat op die afval leef en derm-infeksies wat deur vlieë oorgedra word.” Volgens Tootla gaan dit die Averda-span tussen twee en vier dae neem om die res van die vullis te verwyder. Boonop gaan hulle gebruik moet maak van spesiale toerusting en vragmotors om die taak te voltooi. Om te verseker dat die gebou skoon bly nadat al die vullis verwyder is, gaan 40 staalvullisdromme en herwinningshouers geïnstalleer word. Die inhoud hiervan gaan weekliks deur Averda verwyder word teen geen bykomende koste nie. “Nadat die gebou skoon is, beplan ons om die weeshuis op te knap, asook die hele gebou oor te verf. Dan gaan ŉ komitee aangestel word om die gebou in stand te hou en te verseker dat dit nie weer in puin verval nie,” sê Burgess. Die laaste fase van dié projek sluit ŉ langtermynplan in om verantwoordelikheid en onafhanklikheid onder die inwoners te kweek. “Die doel van die projek is om nie net die gebou in ŉ veilige hawe te omskep nie, maar ook om sy eie ekonomiese ekosisteem te vestig. Ons hoop om die gemeenskap die geleentheid te gee om onafhanklik te funksioneer.” In die toekoms gaan die gebou allerhande fasiliteite hê wat ŉ inkomste kan genereer. Dit sluit in ŉ herwinningstasie, houtwerkfasiliteite, naaldwerkstasies asook ŉ tuin op die dak waar vrugte en groente gegroei kan word. Die gebou gaan ook spog met ŉ leerfasiliteit vir die kinders van die Malaika-weeshuis. “Ons doel is om diegene wat uit armoede wil ontsnap die nodige ondersteuning en hulp te bied. Ons wil graag die verandering wees wat ons in die wêreld wil sien,” sê Burgess. Posted by Skye Burgess on Thursday, March 25, 2021